google/wiki40b huggingface dataset:
Πλέι-Οφ NBA 2019

Τα Πλέι-Οφ του NBA διεξάγονται κάθε χρόνο μετά την κανονική περίοδο για να καθοριστεί ο πρωταθλητής της σεζόν στο κορυφαίο πρωτάθλημα καλαθοσφαίρισης ανδρών των ΗΠΑ. Ξεκίνησαν στις 13 Απριλίου 2019 και ολοκληρώθηκαν στις 13 Ιουνίου 2019.

Τρόπος διεξαγωγής

Στα Πλέι Οφ προκρίθηκαν οι 8 πρώτες ομάδες από κάθε περιφέρεια του NBA (δυτική και ανατολική). Σε κάθε περιφέρεια, οι 8 ομάδες παίζουν μεταξύ τους σειρές αγώνων μέχρι εν τέλει να μείνει 1 ομάδα από κάθε περιφέρεια και αυτές οι 2 ομάδες θα αναμετρηθούν στου Τελικούς του NBA και ο νικητής θα κατακτήσει το πρωτάθλημα.  Σε όλες τις σειρές αγώνων νικήτρια είναι η ομάδα που φτάνει τις 4 νίκες. Πλεονέκτημα έδρας έχει η ομάδα που είχε καλύτερο ρεκόρ στην κανονική διάρκεια. Οι πρώτοι 2 αγώνες διεξάγονται στην έδρα της ομάδας με το πλεονέκτημα, οι 2 επόμενοι είναι στην έδρα της άλλης ομάδας και μετά αν χρειαστούν και άλλα ματς πάει ως εξής: 5ο ματς στην έδρα της ομάδας με το πλεονέκτημα, 6ο ματς στην έδρα της άλλης ομάδας και 7ο ματς στην έδρα της ομάδας με το πλεονέκτημα. Στους τελικούς του NBA έχει πλεονέκτημα έδρας η ομάδα με το καλύτερο ρεκορ στην κανονική διάρκεια. Σε περίπτωση ισοβαθμίας τότε μετράει το ρεκόρ μεταξύ των 2 ομάδων των τελικών.

Ανατολική Περιφέρεια

Όλες οι ώρες είναι σε τοπική ώρα, δηλαδή στη ζώνη ώρας που βρίσκεται η γηπεδούχος ομάδα. Δίπλα στην ώρα αναγράφεται και η ζώνη ώρας. Με αστερίσκο είναι οι αγώνες που μπορεί να μην χρειαστεί να γίνουν.

Δυτική Περιφέρεια

Όλες οι ώρες είναι σε τοπική ώρα, δηλαδή στη ζώνη ώρας που βρίσκεται η γηπεδούχος ομάδα. Δίπλα στην ώρα αναγράφεται και η ζώνη ώρας. Με αστερίσκο είναι οι αγώνες που μπορεί να μην χρειαστεί να γίνουν.

Ανατολική Περιφέρεια

Όλες οι ώρες είναι σε τοπική ώρα, δηλαδή στη ζώνη ώρας που βρίσκεται η γηπεδούχος ομάδα. Δίπλα στην ώρα αναγράφεται και η ζώνη ώρας. Με αστερίσκο είναι οι αγώνες που μπορεί να μην χρειαστεί να γίνουν.

Δυτική Περιφέρεια

Όλες οι ώρες είναι σε τοπική ώρα, δηλαδή στη ζώνη ώρας που βρίσκεται η γηπεδούχος ομάδα. Δίπλα στην ώρα αναγράφεται και η ζώνη ώρας. Με αστερίσκο είναι οι αγώνες που μπορεί να μην χρειαστεί να γίνουν.
Γολιάθ

Δαβίδ και Γολιάθ

Την εποχή που βασίλευε ο Σαούλ, έγινε ένας πόλεμος μεταξύ Φιλισταίων και Ισραηλιτών. Από το στρατόπεδο των Φιλισταίων, ένας δυνατός πολεμιστής, που ονομαζόταν Γολιάθ, από τη Γεθ, φώναξε προς τις γραμμές των Ισραηλιτών: «Γιατί βγήκατε να παραταχθείτε για πόλεμο;  Διαλέξτε λοιπόν έναν άντρα κι ας έρθει ν' αναμετρηθεί μαζί μου. Αν με νικήσει, θα γίνουμε δούλοι σας. Αν όμως εγώ τον νικήσω, τότε εσείς θα γίνετε δούλοι μας». (Α' Βασιλειών 17,4-11). Σαράντα μέρες ο Γολιάθ πήγαινε προς τους Ισραηλίτες και τους προκαλούσε (Α΄ Βασιλειών 17,16).
Κάποια μέρα ο Δαβίδ, έτυχε να βρίσκεται στο στρατόπεδο και άκουσε τον γίγαντα, να βρίζει τους Ισραηλίτες. Έτσι έπεισε τον Σαούλ να του επιτρέψει να παλέψει μαζί του. Πήρε μόνο το ραβδί του, διάλεξε πέντε λεία λιθάρια και τα έβαλε στο σακούλι και μια σφεντόνα.  Ο Γολιάθ του είπε: «Σκυλί είμαι και ήρθες εναντίον μου με ραβδί και με πέτρες;». Και ο Δαβίδ απάντησε: «Όχι, αλλά είσαι χειρότερος από σκυλί». Ο Γολιάθ επικαλέστηκε στους θεούς του να καταραστούν τον Δαβίδ κι ύστερα του είπε «Θα δώσω τις σάρκες σου στα πουλιά και στα θηρία». Ο Δαβίδ απάντησε πάλι: «Σήμερα ο Κύριος θα σε παραδώσει στα χέρια μου και θα σε σκοτώσω. Έτσι όλοι οι λαοί θα μάθουν ότι ο αληθινός Θεός βρίσκεται στον ισραηλιτικό λαό».
Μόλις ο Γολιάθ προχώρησε προς το μέρος του Δαβίδ, ο Δαβίδ άπλωσε το χέρι του στο σακούλι, πήρε έναν λίθο και του τον εκσφεδόνισε. Ο Γολιάθ πληγώθηκε θανάσιμα κι έπεσε με το πρόσωπο στη γη. Ο Δαβίδ τον πλησίασε και του έκοψε με ένα ξίφος το κεφάλι. Έτσι οι Ισραηλίτες νίκησαν στη μάχη.

Άλλες αναφορές στη Βίβλο

Το ξίφος του Γολιάθ φυλάχτηκε από τους ιερείς της Νομβά. Όταν ο Δαβίδ είχε πάει στη Νομβά, για να ξεφύγει από τον Σαούλ, ρώτησε τον ιερέα Αβιμέλεχ εάν είχε κάποιο ακόντιο ή ξίφος. Αυτός του είπε ότι έχει μόνο το ξίφος του Γολιάθ. Ο Δαβίδ το πήρε και συνέχισε το δρόμο του (Α΄ Βασιλειών 21,8-10).
Κουρτ Χένσελ

Ζωή και σταδιοδρομία

Γεννήθηκε στο Κένιγκσμπεργκ της Ανατολικής Πρωσίας (σήμερα Καλίνινγκραντ, Ρωσία). Οι γονείς του ήταν η Γιούλια (βον βον Άντελσον) και ο Σεμπάστιαν Λούντβιγκ Φέλιξ Χένσελ, γαιοκτήμονας και επιχειρηματίας. Ήταν ο αδελφός του φιλόσοφου Πάουλ Χένσελ. 
Σπούδασε μαθηματικά στο Βερολίνο και τη Βόννη, με καθηγητές τους μαθηματικούς Λέοπολντ Κρόνεκερ και Κάρλ Βάιερστρας. 
Αργότερα στη ζωή του, υπήρξε καθηγητής στο Πανεπιστήμιο του Μάρμπουργκ μέχρι το 1930. Ήταν επίσης συντάκτης του μαθηματικού περιοδικού Crelle's Journal.  Επεξεργάστηκε τη συλλογή έργων πέντε τόμων του Λέοπολντ Κρόνεκερ. 
Είναι γνωστός για την εισαγωγή των p- adic αριθμών. Αρχικώς, περιγράφτηκαν από αυτόν το 1897  και έγιναν όλο και πιο σημαντικοί στη θεωρία αριθμών, καθώς και σε άλλους τομείς, κατά τον εικοστό αιώνα.
Γιαν Φίσερ

Προσωπική ζωή και εκπαίδευση

Ο Φίσερ γεννήθηκε στην Πράγα στις 2 Ιανουαρίου του 1951 και κατάγεται από οικογένεια μαθηματικών. Ο πατέρας του ήταν ερευνητής στο Ινστιτούτο Μαθηματικών της Τσεχικής Ακαδημίας Επιστημών, με ειδίκευση στις μαθηματικές και στατιστικές εφαρμογές, στη γενετική στην καλλιέργεια υβριδίων (selective growing) και στην ιατρική. Η μητέρα του ήταν στατιστικός.
Αποφοίτησε από το οικονομικό πανεπιστήμιο της Πράγας το 1974 (τμήμα στατιστικής και οικονομετρίας). Ολοκλήρωσε τις μεταπτυχιακές σπουδές στο Οικονομικό Πανεπιστήμιο του 1985 και πήρε πτυχίο στη στατιστική. Ήταν μέλος του Κομμουνιστικού Κόμματος της Τσεχοσλοβακίας από το 1980 ως την κατάρρευση του κομμουνιστικού καθεστώτος το 1989.
Παντρεύτηκε δύο φορές και έχει 3 παιδιά. Ο γιος του είναι στατιστικός, επίκουρος καθηγητής στη σχολή πληροφορικής στο οικονομικό πανεπιστήμιο της Πράγας.

Καριέρα

Αμέσως μετά την αποφοίτησή του, εισήλθε στο Ομοσπονδιακό Γραφείο Στατιστικής. Το 1990 έγινε Αντιπρόεδρος και κατείχε τη θέση αυτή ως τη διάλυση της Τσεχοσλοβακίας. Από τις αρχές της δεκαετίας του '90 ηγείται της ομάδας που χειρίζεται τα αποτελέσματα των βουλευτικών και των τοπικών εκλογών. Υπηρέτησε επίσης ως αντιπρόεδρος του νεοσύστατου Στατιστικού Γραφείου της Τσεχίας. Το 2001 έλαβε μέρος στην ερευνητική αποστολή του Διεθνούς Νομισματικού Ταμείου, ο σκοπός του οποίου ήταν να ανιχνεύσει τις πιθανότητες να ιδρυθεί ένα στατιστικό γραφείο στο Ανατολικό Τιμόρ. Αφού εργάστηκε σε διάφορες θέσεις στο πανεπιστήμιο, διορίστηκε επικεφαλής του Γραφείου Στατιστικής στις 24 Απριλίου 2003.

Πρωθυπουργός

Έπειτα από την κατάρρευση της κυβέρνησης του Μίρεκ Τοπολάνεκ το Μάρτιο του 2009 ο Φίσερ διορίστηκε υπηρεσιακός πρωθυπουργός μέχρι τη διεξαγωγή νέων εκλογών, τον Οκτώβριο εκείνης της χρονιάς. Ανακοίνωσε τη σύνθεση της κυβέρνησής του στις 8 Μαΐου του 2009. Η διεξαγωγή των εκλογών τέθηκε υπό αμφισβήτηση από το Συνταγματικό Δικαστήριο και αναβλήθηκαν αρχικά για το Νοέμβριο και έπειτα οριστικά, καθώς η Βουλής δεν κατάφερε να συγκεντρώσει την απαραίτητη συνταγματική πλειοψηφία των τριών πέμπτων, δηλαδή 120 βουλευτών στο σύνολο των 200, για την ψήφιση τροπολογίας του Συντάγματος που θα επέτρεπε την αυτοδιάλυση της Βουλής και την προκήρυξη πρόωρων εκλογών.  Έτσι, οι επόμενες εκλογές διενεργήθηκαν κανονικά τον Ιούνιο του 2010. Νέος πρωθυπουργός ανέλαβε στις 28 Ιουνίου 2010 ο Πετρ Νέτσας.

Προεδρικές εκλογές 2013

Ο Φίσερ κατήλθε ως ανεξάρτητος υποψήφιος στις προεδρικές εκλογές που διεξήχθησαν τον Ιανουάριο του 2013 και απέτυχε να προκριθεί στον δεύτερο γύρο, καθώς ήρθε 3ος στον πρώτο γύρο με ποσοστό 16,35%.
Cicindela hybrida

Περιγραφή

Το κολεόπτερο έχει μήκος 11 μέχρι 16 χιλιοστόμετρα και είναι σχετικά κοντό. Το κεφάλι με τους πολύ μεγάλους σύνθετους οφθαλμούς είναι λίγο πιο φαρδύ από το πρόνωτο και πιο στενό από τα έλυτρα. Τα πόδια είναι μακριά και λεπτά, τα στοματικά μόρια δείχνουν προς τα εμπρός και έχουν εντυπωσιακά μεγάλα άνω σαγόνια με μυτερά δόντια. Γι´αυτό σε μερικές ξένες γλώσσες η Cicindela ονομάζεται και κάνθαρος τίγρις.
Όλο το σώμα και τα έλυτρα είναι μεταλλικού χάλκινου χρώματος. Σε κάθε έλυτρο υπάρχουν τρία άσπρα σημάδια. Το μπροστινό έχει σχήμα νεφρού και κολλάει στους γύρω τους ώμους των ελύτρων, έτσι ώστε από πάνω μπορεί και φαίνεται σαν δυο ξεχωριστά σημάδια. Το πισινό σημάδι έχει σχήμα αγκιστριού και βρίσκεται στην πίσω άκρη του ελύτρου έτσι, που πάλι από πάνω μπορεί και φαίνεται σαν δυο ξεχωριστά σημάδια. Το μεσαίο σημάδι είναι μια κυματοειδής ταινία. Από τη άκρη στη μέση φεύγει μόνο λίγο προς τα πίσω και δεν φτάνει μέχρι τη ραφή. Αυτό το σχήμα όμως διαφέρει στα διάφορα υποείδη. Η Cicindela hybrida έχει άσπρες τρίχες στην κάτω πλευρά του σώματος, στα πόδια, στις πλευρές του πρoνώτου και μπορεί να έχει και μερικές στις πάνω άκρες των ματιών και στην άκρη του πρώτου άρθρου των κεραιών, αλλά ποτέ στο μέτωπο μεταξύ των ματιών. Υπάρχουν μερικά είδη, που μοιάζουν πάρα πολύ στη Cicindela hybrida. Η διακλάδωση αυτών των ειδών υπολογίζεται ότι έγινε περίπου πριν από 2 εκατομμύρια χρόνια.

Βιότοπος και εξάπλωση

Η Cicindela hybrida συναντάται σε τόπους με άμμο και λίγη βλάστηση. Έτσι μπορεί να ζει στις ακτές της θάλασσας αλλά και των ποταμών, αρκεί να έχει άμμο. Όμως μπορεί να τα δει κάποιος και σε ξερότοπους εάν έχει άμμο. Εάν όμως η βλάστηση αρχίσει να σκεπάζει την άμμο, εξαφανίζονται. Στις χώρες όπου προστατεύονται από το νόμο, ένας τρόπος προστασίας τους είναι να ξεκαθαριστούν οι αμμώδεις περιοχές του εδάφους από τη βλάστηση. Η Cicindela hybrida αγαπάει πολύ τη ζέστη, που την αντέχει πολύ. Σηκώνεται στις άκρες των ποδιών για να περνάει ο αέρας καλύτερα κάτω το σώμα της. Έτσι μπορεί να αντέξει και σε θερμοκρασία μέχρι και 70° C. Εάν η ζέστη γίνει ανυπόφορη, σκάβει μια τρύπα στην άμμο και μπαίνει σε αυτήν. Το ίδιο κάνει και τη νύχτα. Συναντάται σε όλη την Ευρώπη, Μικρή Ασία και Σιβηρία σε μερικά υποείδη.
Μάτι

Η κίνηση των ματιών

Γύρω από το μάτι, ενωμένη με τένοντες με τα οστά του κρανίου, υπάρχει μία ομάδα μυών που σου επιτρέπει να στρέφεις το βλέμμα ψηλά, χαμηλά και πλάγια. Συνεργάζονται μεταξύ τους χάρη σε κάποια συγκεκριμένα νεύρα, τα οποία επιτρέπουν την εστίαση των ματιών ακόμα και όταν αυτά κινούνται .Με αυτό το τρόπο υπάρχει και η διόφθαλμη όραση αλλά και η τρισδιάστατη όραση  .Ένα σημαντικό στοιχείο της διόφθαλμης όρασης είναι το φαινόμενο του κυρίαρχου οφθαλμού. Υπάρχουν δύο είδη σε αυτό το φαινόμενο, το κινητικά κυρίαρχο και το αισθητηριακά κυρίαρχο. Για να υπάρξει η διόφθαλμη όραση υπάρχει ένας κυρίαρχος οφθαλμός και ένας υπολειπόμενος.

Άνω ορθός μυς

Βρίσκεται στο πάνω μέρος του βολβού .Όταν συσπάται, "τραβάει" το μάτι και το βλέμμα προς τα πάνω. Επίσης, λειτουργεί όταν τα μάτια στρέφονται προς τη μύτη.

Άνω λοξός μυς

Περιβάλει το μάτι στο πίσω μέρος του. Σε συνδυασμό με τον κάτω λοξό μυ συμβάλει στη διαγώνια κίνηση του ματιού: από κάτω προς τα πλάγια και περιστροφικές κινήσεις.

Έξω ορθός μυς

Αυτός ο μυς κινεί τα μάτια προς τα έξω, δηλαδή προς την κατεύθυνση του αυτιού.

Έσω ορθός μυς

Κάνει την ακριβώς αντίθετη κίνηση από τον έξω ορθό μυ: κινεί το μάτι προς την μύτη.

Κάτω ορθός μυς

Αντίθετα από τον άνω ορθό μυ κινεί το μάτι προς τα κάτω.

Κάτω λοξός μυς

Περιβάλει το μάτι στο πίσω μέρος του και εκτείνεται μέχρι μπροστά. Συμβάλει στην διαγώνια κίνηση του ματιού.

Δακρυϊκός αδένας

Βρίσκεται ψηλά και πλάγια στο μάτι. Από εκεί βγαίνουν τα δάκρυα στην επιφάνεια του ματιού τα οποία λιπαίνουν και προστατεύουν από την σκόνη, τα μικρόβια κ.τ.λ.
Ωλν

Tοπωνύμιο

Η ονομασία Ωλν (γαλλ. Auln) προέρχεται από την τροποποίηση της κελτικής λέξης Aven ή Avon ή Aoun και της έκφραση που προέρχεται από την Βρετονική γλώσσα Steir-Aoun ή Ster-Aoun δηλαδή "Βαθύς ποταμός".
Βάικ

Ετυμολογία

Το όνομα Βάικ κυριολεκτικά σημαίνει «οδύνες» και προέρχεται από το καντόνι Βαγιότς Ντζόρ της ιστορικής αρμενικής επαρχίας Σιουνίκ.
912 Μαριτίμα

Φυσικά χαρακτηριστικά

Η μέση διάμετρος της Μαριτίμα εκτιμάται σε 83,16 χιλιόμετρα. O φασματικός τύπος της είναι C (ανθρακούχος), ενώ το άλβεδό της είναι 0,112. Η Μαριτίμα περιστρέφεται γύρω από τον εαυτό της μία φορά κάθε 48 ώρες και 26 λεπτά, μία εξαιρετικά αργή περιστροφή για αστεροειδή.
Φοροκάρτα

Η φοροκάρτα είναι μια "φορολογική κάρτα", η οποία προτάθηκε από την κυβέρνηση της Ελλάδας τον Αύγουστο του 2011. Η κάρτα θα μπορούσε να χρησιμοποιηθεί για να διευκολύνει τη συλλογή των αποδείξεων για αγορές, επιτρέποντας στο υπουργείο οικονομικών να περιορίσει την ανεξέλεγκτη φοροδιαφυγή συγκρίνοντας τα έξοδα των ατόμων στο εισόδημα τους και συγκρίνοντας τα πραγματικά έσοδα των επιχειρήσεων, όπως αναφέρονται στους λογαριασμούς τους.
Η κάρτα μοιάζει με πιστωτική κάρτα. Η κάρτα δεν εμφανίζει το όνομα του κατόχου, αλλά έχει ένα μοναδικό δεκαψήφιο κωδικό. Η κάρτα παρουσιάστηκε επίσημα στις 3 Οκτωβρίου 2011.
Η εισαγωγή της κάρτας ήρθε χέρι-χέρι με άλλες αλλαγές στο φορολογικό σύστημα. Επειδή η κάρτα χρησιμοποιούταν για να παρακολουθεί τις πληρωμές που πραγματοποιούσε ο κάτοχος και δεν περιείχε προσωπικές πληροφορίες, η κλοπή της φοροκάρτας δεν ήταν θέμα μεγάλης ανησυχίας.
Αθλητικός και Ποδοσφαιρικός Σύλλογος Πειραιώς

Ο Αθλητικός και Ποδοσφαιρικός Σύλλογος (Α.Π.Σ.) Πειραιώς υπήρξε βραχύβιο ποδοσφαιρικό σωματείο που λειτούργησε μόνο για μια σεζόν, το 1923-24.
Κυβερνείο Δυτικής Ερήμου

Διοικητική διαίρεση

Το κυβερνείο το 1917 διοικητικά χωριζόταν στα τμήματα : της Ματρούχ, της Σαλούμ, της Όασης Σίβα, το ανατολικό με την πόλη Μποργκ ελ Αράμπ και της Όασης Μπαχαρίγια. Το 1931 αποτελούνταν από τα τμήματα: της Ματρούχ, της Μάριουτ, της Όασης Μπαχαρίγια και της Όασης Σίβα.
Τριεθνές σημείο

Τριεθνές σημείο ονομάζεται κάθε γεωγραφικό σημείο στο οποίο τα σύνορα τριών χωρών συναντώνται.
Υπάρχουν περί τα 176 τριεθνή σημεία. Σχεδόν τα μισά από αυτά βρίσκονται μέσα σε ποτάμια, λίμνες ή θάλασσες. Στις περιπτώσεις που βρίσκονται στην ξηρά, τα σημεία αυτά σημαδεύονται συχνά από ορόσημα ή στήλες, και σε κάποιες περιπτώσεις από μεγαλύτερες δομές.
Συνήθως όσο περισσότερα γειτονικά κράτη έχει μια χώρα, τόσο περισσότερα τριεθνή σημεία διαθέτει. Η Κίνα, με 16 τριεθνή σημεία στα σύνορά της, και η Ρωσία (με 11 ως 14) έχουν τα περισσότερα. Ως προς την Ευρώπη, η χωρίς θαλάσσιες ακτές Αυστρία έχει 9 τριεθνή σημεία, μεταξύ των οποίων τα δύο με την Ελβετία και το Λίχτενσταϊν. Νησιωτικές χώρες όπως η Σιγκαπούρη μπορεί να έχουν τριεθνή σημεία στα χωρικά τους ύδατα. Μια χώρα που συνορεύει μόνο με μία άλλη, όπως η Πορτογαλία, η Δανία ή οι ΗΠΑ δεν έχει τριεθνή σημεία. Στην Ελλάδα υπάρχουν 3 τριεθνή σημεία, στα σύνορά της με Τουρκία, Βόρεια Μακεδονία και Αλβανία.
Υπάρχει ένα μόνο τετραεθνές σημείο, και αυτό αμφισβητούμενο. Δεν υπάρχει πενταεθνές σημείο πουθενά στη Γη, μόνο σε εσωτερικά σύνορα, μεταξύ διοικητικών διαιρέσεων της ίδιας χώρας, αλλά οι εδαφικές διεκδικήσεις 6 κρατών στην Ανταρκτική συγκλίνουν σε ένα σημείο: στον Νότιο Πόλο.
Είναι συχνά παράνομη η διάσχιση εθνικών συνόρων εκτός των συνοριακών σημείων ελέγχου και για τον λόγο αυτό είναι τυπικά παράνομο το να περπατά κάποιος γύρω από πολλά τριεθνή σημεία. Κράτη με καλές σχέσεις μεταξύ τους έχουν γενικά τα σημεία ελέγχου λίγο μετατεθειμένα από την αληθινή γραμμή των συνόρων, ώστε να επιτρέπουν στους τουρίστες να περπατούν γύρω από τα ορόσημα τριεθνών σημείων χωρίς να απασχολούν τις υπηρεσίες λαθρομετανάστευσης.

Διεθνείς συμφωνίες

Ενώ η ακριβής γραμμή ενός διεθνούς συνόρου καθορίζεται κανονικά με μια διμερή συνθήκη, η θέση των τριεθνών σημείων μπορεί να χρειασθεί να συμφωνηθεί με μία τριμερή συμφωνία. Π.χ. η Κίνα, η Ρωσία και η Μογγολία έχουν καθορίσει τη θέση των δύο τριεθνών τους σημείων με την τριμερή συμφωνία που υπογράφηκε στο Ουλάν Μπατόρ στις 27 Ιανουαρίου 1994. Η συμφωνία ανέφερε ειδικότερα ότι θα ανεγερεθεί ορόσημο στο ανατολικό από αυτά τα σημεία, το Tarbagan-Dakh, όπως και έγινε, αλλά όχι στο δυτικό τριεθνές σημείο, καθώς αυτό ορίζεται ως η κορυφή του βουνού Tavan-Bogdo-Ula.
Περιφέρεια Καρς

Ιστορία

Η περιφέρεια Καρς δημιουργήθηκε το 1878 με ορισμένες από τις περιοχές που κατάκτησε η Ρωσία από την Οθωμανική Αυτοκρατορία και ενσωματώθηκε στη Ρωσία με τη Συνθήκη του Αγίου Στεφάνου (1878). Τα εδάφη της περιφέρειας ανήκαν προηγουμένως στο οθωμανικό εγιαλέτι του Καρς και στην επαρχία του Τσιλντίρ πριν από το 1845 και στο εγιαλέτι του Ερζερούμ μετά το 1845.
Με την ενσωμάτωση της περιοχής στη ρωσική αυτοκρατορία, ένα μεγάλο μέρος (82.000 κατά τη διάρκεια του 1878-81, σύμφωνα με ρωσικές πηγές) του τοπικού μουσουλμανικού πληθυσμού έφυγε για την οθωμανική επικράτεια. Αντίθετα, νέοι άποικοι (κυρίως Αρμένιοι, Καυκάσιοι Έλληνες (δηλαδή Ρωσίζοντες, ανατολικοί Έλληνες Πόντιοι από την Αρμενία και Γεωργία) και Ρώσοι) μετανάστευσαν ή επανεγκαταστάθηκαν στις πρόσφατα κατακτημένες χώρες από τις άλλες υπερκαυκασιανές επαρχίες της Ρωσίας ή από περιοχές που εξακολουθούσαν να εμπίπτουν την οθωμανική τουρκική πλευρά των νέων συνόρων. Πολλές από αυτές τις χριστιανικές ορθόδοξες κοινότητες είχαν πολεμήσει ή συνεργάζονταν με το ρωσικό αυτοκρατορικό στρατό ως μέσο ανακατάληψης της επικράτειας από τους Μουσουλμάνους Οθωμανούς για τη Χριστιανική Ορθοδοξία. 
Ο πρώτος κυβερνήτης της περιοχής κρατούσε τον τίτλο του νατσάλνικ (αρχηγός) ενώ, αργότερα ο τίτλος έγινε στρατιωτικός κυβερνήτης. Οι νατσάλνικ ήταν ο Ιβάν Κόπκο (ρωσικά: Попко, Иван Диомидович) μεταξύ 01.11.1877 και 08.06.1878, και ο Βίκτορ Φρανκίνι (ρωσικά: Франкини, Виктор Антонович), μεταξύ 08.06.1878 και 27.10.1878. Ο πρώτος στρατιωτικός κυβερνήτης ήταν ο Βίκτορ Φρανκίνι (27.10.1878-01.04.1881).
Μετά την Οκτωβριανή Επανάσταση του 1917 και την αποσύνθεση της Ρωσικής Αυτοκρατορίας, τα εδάφη της περιφέρειας Καρς ελέγχονταν για λίγο από την Πρώτη Δημοκρατία της Αρμενίας και στο βορειοανατολικό τμήμα της από τη Λαϊκή Δημοκρατία της Γεωργίας. Σε κάθε περίπτωση, οι τουρκικές δυνάμεις σύντομα εισέβαλαν στην περιοχή, σχηματίζοντας μία μη αναγνωρισμένη κυβέρνηση μαριονέτα, μετά την κατάληψη των εδαφών αυτών από την Πρώτη Δημοκρατία της Αρμενίας. Η ενσωμάτωση των περισσότερων εδαφών της πρώην περιφέρειας Καρς στην Τουρκία επιβεβαιώθηκε με τη Συνθήκη του Καρς (1921), η οποία υπεγράφη από το μη αναγνωρισμένο κράτος της Τουρκίας και τη Σοβιετική Ένωση.
Γκύζη

Χαρακτηριστικά

Αποτελεί πυκνοκατοικημένη περιοχή η οποία ανοικοδομήθηκε ραγδαία τις δεκαετίες του 1960 και 1970. Σε αυτήν κυριαρχούν αρκετά πολυκαταστήματα, ψηλές πολυκατοικίες και οδοί με έντονη κυκλοφοριακή κίνηση και ελάχιστες διαθέσιμες θέσεις στάθμευσης. Περιλαμβάνει μεγάλο τμήμα στα βόρεια της Λεωφόρου Αλεξάνδρας, από τα Δικαστήρια μέχρι το Πεδίον του Άρεως. Η περιοχή εξυπηρετείται από την Γραμμή 3 του Μετρό και, συγκεκριμένα, από τον σταθμό Αμπελόκηποι. Οι ελεύθεροι χώροι είναι σχεδόν ανύπαρκτοι, καθώς μικρής έκτασης πάρκα βρίσκονται στα βόρεια του Γκύζη, γύρω από την ομώνυμη πλατεία, κοντά στα σύνορα με το Πολύγωνο. Κυριότερο από αυτά είναι το μεγάλο Πάρκο Φινόπουλου, κοντά στο Πεδίον του Άρεως. Οι δύο ιεροί ναοί που υπάρχουν στου Γκύζη είναι η Αγία Ελεούσα, λίγο βορειότερα από τα Δικαστήρια, και ο Άγιος Ελευθέριος, επί της οδού Βαρβάκη. Κατά μήκος της Λεωφόρου Αλεξάνδρας συναντάται πλήθος από καταστήματα, καφετέριες,εστιατόρια, συνεργεία, το παράρτημα του ΙΚΑ για το 7ο Δημοτικό Διαμέρισμα και τα κεντρικά γραφεία του Συνδέσμου Φιλάθλων Παναθηναϊκού,. H παρουσία των οπαδών της ομάδας του Παναθηναϊκού στην περιοχή, λόγω γειτνίασης με το Γήπεδο Απόστολος Νικολαΐδης, είναι έντονη.

Ετυμολογία

Η συνοικία πήρε το όνομά της από το μεγάλο Τηνιακό ζωγράφο Νικόλαο Γύζη και θα έπρεπε να αποκαλείται Γύζη. Όμως, επειδή, ο Γύζης το 1865 εγκαταστάθηκε στο Μόναχο της Γερμανίας, όπου έζησε μέχρι το θάνατό του, και στους πίνακες που ζωγράφισε εκεί έβαλε την υπογραφή του με λατινικούς χαρακτήρες, γύρω στο 1925, το όνομα της συνοικίας υπέστη παραφθορά σε Γκύζη. Το ίδιο όνομα φέρει η πλατεία που συμπίπτει με  το κέντρο της, αλλά και η οδός από την οποία διέρχονται τα αστικά λεωφορεία της Γραμμής 021- Κάνιγγος-Γκύζη και η οποία αποτελεί προέκταση της οδού Ιπποκράτους. Αυτό δε έγινε επειδή με αυτό το όνομα αποκαλούσαν τον ζωγράφο οι Γερμανοί την περίοδο που έζησε στην χώρα τους. 
Η συνοικία αναπτύχθηκε τις πρώτες δεκαετίες γύρω από την πλατεία Γκύζη, στα βόρεια της συνοικίας, και την Οδό Γκύζη, η οποία συνδέει την πλατεία με την Λεωφόρο Αλεξάνδρας.
Η περιοχή έχει μία ποδοσφαιρική ομάδα η οποία ονομάζεται Γκυζιακός.
Anglo-Hellenic League

Ο Anglo-Hellenic League είναι ένας σύλλογος για την προώθηση και παρουσίαση της Ελλάδας στη Μεγάλη Βρετανία.
Ιδρύθηκε το 1913 στο Λονδίνο για την προώθηση της αγγλοελληνικής κατανόησης και φιλίας και έχει επιδείξει φιλανθρωπικό και πολιτιστικό έργο.
Από το 1986 ο σύλλογος έχει θεσμοθετήσει τα βραβεία Ράνσιμαν (προς τιμήν του ιστορικού συγγραφέα Στήβεν Ράνσιμαν) για την επιβράβευση συγγραφέων για βιβλία στην αγγλική γλώσσα τα οποία παρουσιάζουν θέματα για την Ελλάδα. Η βράβευση γίνεται μια φορά το χρόνο.
Πλημμύρες στη Δυτική Αττική (2017)

Κατά τις πρωινές ώρες της 15ης Νοεμβρίου του 2017, μετά από έντονη βροχόπτωση, μία «ξαφνική πλημμύρα» έπνιξε τη Δυτική Αττική και περισσότερο την Μάνδρα, την Νέα Πέραμο, την Μαγούλα και την Ελευσίνα, προκαλώντας τον θάνατο 24 ατόμων ενώ υπήρξαν και μεγάλες υλικές καταστροφές. Πρόκειται για την τρίτη μεγαλύτερη πλημμύρα στην Αττική με βάση τον αριθμό των νεκρών. 
Στις ημέρες που ακολούθησαν υπήρξαν πολιτικές αντιδράσεις και αναζητούνταν οι υπαίτιοι των καταστροφών, ενώ υπήρξαν και βοήθειες προς τις πληγείσες περιοχές από τον χώρο του αθλητισμό έως και από τους πολίτες. Την ίδια μέρα της καταστροφής, ο Πρωθυπουργός Αλέξης Τσίπρας, κήρυξε εθνικό πένθος για τα θύματα, ενώ την επομένη μετέβη στην περιοχή. Οι περιοχές που επλήγησαν περισσότερο ήταν η Μάνδρα και η Νέα Πέραμος. 
Τελικά οι νεκροί έφτασαν τους 23, έως και τις 27 Νοεμβρίου του 2017. Οι αυτοψίες στην περιοχή της Μάνδρας, έχουν εντοπίσει 1064 καταστροφές κτιρίων, εκ των οποίων τα 794 είναι κατοικίες, τα 126 είναι επαγγελματικοί χώροι, τα 8 είναι δημόσια κτίρια και τα υπόλοιπα 136 αποθήκες και υπόγεια. Στις περιοχή των Μεγάρων και στη Νέα Πέραμο η αυτοψία έχει δείξει έως τώρα 448 καταστροφές κτιρίων, με τα 228 είναι κατοικίες, τα 38 επαγγελματικοί χώροι, με τα 6 να είναι δημόσια κτίρια και τα εναπομείναντα 123, να είναι αποθήκες και υπόγεια.
Πρωτάθλημα χειροσφαίρισης Α1 εθνικής κατηγορίας γυναικών 1998-1999

Το πρωτάθλημα Α1΄ Εθνικής κατηγορίας χάντμπολ γυναικών της περιόδου 1998–99 ήταν το 6ο από την καθιέρωση της Α1 και συνολικά το 18ο πρωτάθλημα Ελλάδος στην ιστορία του γυναικείου χάντμπολ. Διεξήχθη με τη συμμετοχή δεκατεσσάρων ομάδων, χωρισμένες αρχικά σε δύο ομίλους. Πρωταθλήτρια αναδείχθηκε για πέμπτη συνεχόμενη χρονιά η Αναγέννηση Άρτας, η οποία αναδείχθηκε και πάλι απόλυτη κυρίαρχος, αφού κατέκτησε και το Κύπελλο Ελλάδος και έκανε το νταμπλ για δεύτερη συνεχή χρονιά.
Αγιοβλασίτικα Αχαΐας

Τοποθεσία

Ο οικισμός των νυν Αγιοβλασίτικων βρίσκεται σε πεδινή περιοχή της δυτικής Αχαΐας. Εγγύς του οικισμού βρίσκονται: στα βόρεια η Κάτω Αχαΐα, η Πισωσυκιά και τα Στεναΐτικα, στα βορειοανατολικά η περιοχή της κοιλάδας της Σερδινής, στα ανατολικά ο Λεύκος, η Υψηλή Ράχη και το Αχαϊκό, στα νοτιοανατολικά τα Λουσικά και τα Σπαλιαραίικα, στα νότια-νοτιοδυτικά το κεφαλοχώρι της Άνω Αχαΐας και οι οικισμοί και συνοικισμοί της Τ.Κ. Πετροχωρίου, στα δυτικά η Εθνική Οδός Πάτρας-Πύργου, ενώ στα βορειοδυτικά του βρίσκεται ο οικισμός της Κάπελης (πρώην Αγιοβλασίτικα).
Απέχει περίπου 3,5 χλμ. από την Κάτω Αχαΐα, έδρα του Δήμου Δυτικής Αχαΐας, ενώ βρίσκεται σε υψόμετρο περίπου 40-50 μέτρων.

Ονομασία

Η ονομασία του οικισμού είναι τοπωνυμικό υποδηλώνει την καταγωγή των κατοίκων από τη Βλασία Καλαβρύτων. Αρχικά ο όρος «Αγιοβλασίτικα» αναφερόταν σε όλους τους οικισμούς της ομώνυμης κοινότητας και όχι σε κάποιον συγκεκριμένο οικισμό. Η παλιά ονομασία Σπαρτούλα υπήρξε ονομασία κατ' ευφημισμόν εξαιτίας του άγονου της περιοχής.

Διοικητική εξέλιξη

Ο οικισμός των νυν Αγιοβλασίτικων αναγνωρίστηκε ως οικισμός στις 16/10/1940 με την ονομασία Σπαρτούλα, όταν και υπήχθη στην τότε Κοινότητα Αγιοβλασίτικων. Με το ΦΕΚ 186Α της 15/07/1981 μετονομάστηκε σε Αγιοβλασίτικα. Την περίοδο 1997-2010, βάσει του «Σχεδίου Καποδίστριας», ανήκε στον πρώην Δήμο Δύμης ως τμήμα του ομώνυμου πρώην Δημοτικού Διαμερίσματος.